钦定古今图书集成/历象汇编/庶征典/第095卷 > 《弋阳仙姑潭祷雨记》李调鼎
## 钦定古今图书集成/历象汇编/庶征典/第095卷 > 《弋阳仙姑潭祷雨记》李调鼎

邑北五十里，有仙姑潭，相传为胡公女生贞观时，姊
妹二人馈食，往父田所，父方附桔槔，曰：“父何苦为儿，
请瓮灌之。”父以为儿戏，不足信。未几舍食来视，田已
霑足矣。他日浴于涧，其舅见而呵之，因沉于水。母至，
见双鹤立瀑上，下为深潭。土人因事之，以为仙云。每
遇岁旱，祷辄应。己未岁大旱，令公子桑孙先生忧之，
却驺屏翣跣，行赤日中，以祷于所谓仙潭者。予实从
未至三十里，山若环连，中包肥壤，水贯其中，人从缺
中入。如此者十五里，乃得小径，石琰出。或𬯎下如宇，
山势微转，虽有一线，终不使远视者从琰中见隙光
也。又十五里，乃至潭所，水从高飞注潭中。瀑之上，路
绝人区，杳然天际。潭可广半亩许，下莫得其底，窥之，
正碧临其上，精爽摇摇。先生再拜，敛笏罄折，立为民
默告所以来者，投书潭中。凡纸贴水，为水所鼓，不即
沉，是其常也。惟此潭书入水反卓竖，类有物取之而
下者。且二姑异潭，相距十馀里，而此潭所投之书，往
往从彼潭中得之，又不濡，绝可怪也。报之者从其类，
用钗环之属而识其款。有乞者，往往浮水畀之，视其
文，二三百年物矣。凡求雨，必从水隈伺物随所得，辄
诩之曰：“此龙也。”奉以归，事之惟谨，辄得雨。既得雨，谨
护还之。有妄男子浴于潭，俄大雷雨，五脏溃裂以死。
其灵异如此。先生既投书，更默祷，馀人不复知。再拜
辞出出行道中炎晶如故。抵县，望西北有云如车盖。
久之，“少女风动，悲于巽林。至日晡，大雨如注，四郊霑
足。神有其灵，侯有其诚矣。雩而雨，犹不雩而雨，殆非
仁人达理之言也。”先生曰：“天下事有可知，有不可知，
达人高致，不以理相格耳。姑之生，尝为父灌田，虽千
载而下，盖卒以其心悯桔槔之劳矣。此所谓君以此
始，亦以此终。夫民于姑有子道焉，然不以”子感二姑，
而以姑之父母感二姑。毋论，而父幸同壤，顾而父农
也，计姑不待其辞之毕，凡力之所能为者，无辞为之。
且姑应远如响，其于区区之弋水何有？可无为我记。
诸余不敏，因书其事，以示后人。盖欲弋之民德，姑与
先生俱无已矣。